REPUBLIKA SRBIJA

NARODNA SKUPŠTINA

Odbor za pravosuđe, državnu upravu

i lokalnu samoupravu

13. jul 2018. godine

B e o g r a d

NARODNA SKUPŠTINA

Na osnovu člana 278. stav 2. Zakona o izvršenju krivičnih sankcija („Službeni glasnik RS“, broj 55/14) i tačke 2. Odluke o obrazovanju Komisije za kontrolu izvršenja krivičnih sankcija („Službeni glasnik RS“, broj 49/ 11), Odbor za pravosuđe, državnu upravu i lokalnu samoupravu je, na 37. sednici održanoj 13. jula 2018. godine, utvrdio Predlog odluke o izboru članova Komisije za kontrolu izvršenja krivičnih sankcija.

Odbor za pravosuđe, državnu upravu i lokalnu samoupravu predlaže da se Predlog ove odluke donese po hitnom postupku, u skladu sa članom 167. Poslovnika Narodne skupštine.

Za predstavnika predlagača na sednici Narodne skupštine određen je Petar Petrović, predsednik Odbora.

PREDSEDNIK

Petar Petrović

P R E D L O G

Na osnovu člana 278. st. 1. i 2. Zakona o izvršenju krivičnih sankcija („Službeni glasnik RS“, broj 55/14) i tačke 2. Odluke o obrazovanju Komisije za kontrolu izvršenja krivičnih sankcija („Službeni glasnik RS“, broj 49/11),

Narodna skupština Republike Srbije, na \_\_\_\_ sednici održanoj \_\_\_\_\_\_\_\_\_ 2018. godine, donela je

O D L U K U

o izboru članova Komisije za kontrolu izvršenja krivičnih sankcija

1. Za članove Komisije za kontrolu izvršenja krivičnih sankcija biraju se:

- Neđo Jovanović, član Odbora za pravosuđe, državnu upravu i lokalnu samoupravu;

- doc. dr Mihailo Jokić, član Odbora za pravosuđe, državnu upravu i lokalnu samoupravu;

- Sreto Perić, članOdbora za pravosuđe, državnu upravu i lokalnu samoupravu;

- Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva i

- prof. dr Milan Knežević, član Odbora za zdravlje i porodicu.

2. Ova odluka objavljuje se u „Službenom glasniku Republike Srbije“.

RS Broj \_\_\_

U Beogradu, \_\_\_\_ 2018. godine

NARODNA SKUPŠTINA REPUBLIKE SRBIJE

PREDSEDNIK

Maja Gojković

O B R A Z L O Ž E Nj E

Članom 278. stav 2. Zakona o izvršenju krivičnih sankcija („Službeni glasnik RS“, broj 55/14) utvrđeno je da Komisija za kontrolu izvršenja krivičnih sankcija ima pet članova koje, na predlog nadležnog odbora, Narodna skupština bira iz reda narodnih poslanika.

Tačkom 2. Odluke o obrazovanju Komisije za kontrolu izvršenja krivičnih sankcija („Službeni glasnik RS“, broj 49/11) utvrđeno je da Komisiju čine narodni poslanici, i to tri člana koji se biraju iz reda članova ili zamenika članova odbora u čijem je delokrugu pravosuđe i dva člana koji se biraju iz reda članova ili zamenika članova odbora u čijem su delokrugu pitanja iz oblasti ljudskih prava, zdravlja i socijalne politike.

Odbor za pravosuđe, državnu upravu i lokalnu samoupravu odlučio je da za članove Komisije iz reda članova tog odbora predloži Neđa Jovanovića, doc. dr Mihaila Jokića, Sretu Perića.

Odbor za rad, socijalna pitanja, društvenu uključenost i smanjenje siromaštva odlučio je da za kandidata za člana Komisije iz reda članova ili zamenika članova tog odbora predloži Milanku Jevtović Vukojičić, predsednika tog odbora.

Odbor za zdravlje i porodicu odlučio je da za kandidata za člana Komisije iz reda članova ili zamenika članova tog odbora predloži prof. dr Milana Kneževića, člana tog odbora.

Odbor za ljudska i manjinska prava i ravnopravnost polova odlučio je da za kandidata za člana Komisije iz reda članova ili zamenika članova tog Odbora predloži Meha Omerovića, predsednika tog odbora.

Polazeći od člana 278. stav 2. Zakona o izvršenju krivičnih sankcija i tačke 2. Odluke o obrazovanju Komisije za izvršenje krivičnih sankcija, Odbor za pravosuđe, državnu upravu i lokalnu samoupravu, kao nadležni odbor, predlaže da se za članove Komisije za kontrolu izvršenja krivičnih sankcija izaberu Neđo Jovanović, doc. dr Mihailo Jokić i Sreto Perić, članoviOdbora za pravosuđe, državnu upravu i lokalnu samoupravu, Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva i prof. dr Milan Knežević, član Odbora za zdravlje i porodicu. Odbor je, u tom smislu, na 37. sednici održanoj 13. jula 2018. godine, utvrdio Predlog odluke o izboru članova Komisije za kontrolu izvršenja krivičnih sankcija i uputio Narodnoj skupštini na usvajanje, sa predlogom da se donese po hitnom postupku.

**Razlozi da se odluka donese po hitnom postupku**

Donošenjem odluke o izboru članova Komisije za kontrolu izvršenja krivičnih sankcija po hitnom postupku, u skladu sa članom 167. Poslovnika Narodne skupštine, stvorili bi se uslovi da se Komisija za kontrolu izvršenja krivičnih sankcija što pre konstituiše i počne sa radom, u skladu sa svojim zakonskim nadležnostima u oblasti kontrole izvršenja krivičnih sankcija, unapređenja tretmana i zaštite prava lica lišenih slobode.